3.2.2

Eurooppalaisten säätiöiden perussääntö voitaisiin laatia seuraavien yhteistyössä sidosryhmien kanssa tarkennettavien suuntaviivojen mukaan. Säännön tulisi noudattaa seuraavia periaatteita: 3.2.2.1 Säännön on oltava vaihtoehtoinen ja täydentävä väline, jota useammassa kuin yhdessä EU:n jäsenvaltiossa toimivat rahoittajat ja säätiöt voivat hyödyntää sen sijaan, että nämä perustaisivat useita säätiöitä eri EU-maissa vallitsevan lainsäädännön mukaisesti. Se ei korvaisi jäsenvaltioiden nykyisiä säätiötoimintaa koskevia lakeja. 3.2.2.2 Säännön tulisi olla yksinkertainen ja kattaa useimmat säätiöitä koskevan lainsäädännön näkökohdat, ja kansallisiin lakeihin tulisi viitata mahdollisimman harvoilla oikeuden osa-alueilla. Näin säätiötä perustavat voisivat säästää säännösten noudattamisesta johtuvissa kustannuksissa hyödyntämällä yhtä oikeudellista välinettä ja luoda kaikissa jäsenvaltioissa vertailukelpoisen hallintorakenteen. 3.2.2.3 Säännön on oltava helposti hyödynnettävissä. Eurooppalainen säätiö voitaisiin luoda pysyväksi tai määräaikaiseksi kenen tahansa EU:ssa asuvan luonnollisen henkilön tahdosta, notaarin vahvistamalla asiakirjalla EU:ssa asuvan luonnollisen tai oikeushenkilön tahdosta, muuttamalla laillisesti jossakin EU:n jäsenvaltiossa perustettu yleishyödyllistä toimintaa harjoittava säätiö eurooppalaiseksi säätiöksi tai yhdistämällä yhdessä tai useammassa EU:n jäsenvaltiossa laillisesti perustettuja yleishyödyllistä toimintaa harjoittavia säätiöitä. Ilmoitus eurooppalaisen säätiön perustamisesta on julkaistava virallisessa lehdessä. 3.2.2.4 Säännössä on sallittava ainoastaan yleishyödyllisiä tarkoituksia edistävä toiminta. Yleishyödylliset tarkoitukset voitaisiin joustavuuden vuoksi määritellä avoimen luettelon muodossa (17). Eurooppalaisen säätiön katsotaan olevan yleishyödyllinen, jos (1) se palvelee laajassa merkityksessä yleistä etua eurooppalaisella tai kansainvälisellä tasolla joko toteuttamalla omia ohjelmiaan tai tukemalla yksittäisiä henkilöitä, yhdistyksiä, laitoksia tai muita yhteisöjä ja (2) sen tavoitteisiin kuuluu yleisen edun edistäminen yhdellä tai useammalla yleishyödylliseksi määritellyllä alalla. 3.2.2.5 Säännöllä on eurooppalainen ulottuvuus: eurooppalaisten säätiöiden perussääntö koskee toimintaa, jolla on laajassa merkityksessä eurooppalainen näkökulma eli toimintaa on useammassa kuin yhdessä jäsenvaltiossa. 3.2.2.6 Säännössä määritellään pääoman vähimmäismäärä. Se on osoitus säätiön tarkoituksen ja toiminnan luotettavuudesta ja lisää velkojien suojaa, mutta sen ei tulisi estää pienten aloitteiden käynnistämistä. 3.2.2.7 Säännössä ei luoda ”virallista” jäsenyyttä, mutta mahdollistetaan eräänlainen osallistava rakenne, jolla ei kuitenkaan voida korvata hallintorakenteen oikeuksia ja velvollisuuksia. 3.2.2.8 Eurooppalaisen säätiön yleishyödyllisyystavoitteen mukaisesti sallitaan taloudellinen toiminta suoraan tai toisen oikeushenkilön kautta edellyttäen, että mahdollinen tulo tai ylijäämä käytetään yleishyödyllisiin tarkoituksiin. 3.2.2.9 Sääntöön sisältyy oikeus hallita irtainta ja kiinteää omaisuutta sekä vastaanottaa ja pitää hallussa mistä tahansa laillisesta lähteestä saatuja lahjoituksia ja kaikenlaisia taloudellisia tukia mukaan luettuina osakkeet ja muut siirtokelpoiset arvopaperit. 3.2.2.10 Säännön mukaan määritellään säätiön rekisteröity kotipaikka EU:ssa. Se voidaan siirtää toiseen jäsenvaltioon ilman purkamismenettelyä tai perustamatta uutta oikeushenkilöä. 3.2.2.11 Säännössä asetetaan selkeät määräykset avoimuudesta ja tilinpitovelvollisuudesta. Eurooppalaisen säätiön on pidettävä kirjaa kaikista rahoitustoimenpiteistä, käytettävä virallisia rahoituskanavia ja lähetettävä vuosittaiset tilinpäätökset ja toimintakertomukset toimivaltaiselle viranomaiselle. Suurien organisaatioiden tilit on tarkastettava. 3.2.2.12 Säännön tulee tarjota selkeät määräykset eurooppalaisten säätiöiden hallinnosta ja vastuista, mutta säätiön perustajilla tai sen hallituksella on oltava mahdollisuus päättää sen sisäisistä asioista säätiön omissa säännöissä. Säännön liitteenä voitaisiin esittää hyödyllinen esimerkki säätiön omista säännöistä. Niissä on pyrittävä välttämään eturistiriidat.